Broj: 711-I-686-M-53/23-04-17

Zagreb, 6. travnja 2023.

 **IGOR BUTORAC**

 **Rijeka sport d.o.o.**

**Predmet: mišljenje na zahtjev obveznika Igora Butorca,**

* **mišljenje; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 24. veljače 2023. pod brojem 711-U-3213-M-53/23-01-27 zaprimilo je zahtjev za mišljenje koji je podnio obveznik Igor Butorac, direktor trgovačkog društva Rijeka sport d.o.o. za upravljanje, održavanje i izgradnju sportskih i drugih objekata (u daljnjem tekstu: Rijeka sport d.o.o.).

Obveznik navodi da se sukladno mišljenju Povjerenstva broj: 711-1-271-M-12/23-02-24 od 03. veljače 2023. obraća sa zahtjevom za izdavanje prethodnog odobrenja Povjerenstva u smislu odredbe članka 17. stavak 2. Zakona o sprječavanju sukoba interesa (“Narodne novine“, broj 143/21., dalje: ZSSI).

Obveznik navodi da u dodatnom radu planira obavljati poslove temeljem ugovora u smislu odredbe članaka 18. a i 18. b Zakona o radu („Narodne novine“, broj 93/14., 127/17., 98/19. i 151/22.) na poslovima savjetnika Uprave za ekonomska pitanja Hrvatskog nogometnog kluba Rijeka sportsko dioničko društvo Rijeka za obavljanje sportskih djelatnosti (u daljnjem tekstu: HNK Rijeka s.d.d.).

Obveznik navodi da bi obavljao poslove analize i prijedloga unaprjeđenja radnih procesa i kontrolinga, analize i prijedlozi unaprjeđenja odnosa sa javnošću, analize i prijedloga unaprjeđenja odnosa sa dobavljačima i kupcima, analize i prijedloga unaprjeđenja korporativne kulture, analize i prijedloga za odabir potencijalnih sponzora, analize i prijedloga ostvarenja dodatnih prihoda, analize i prijedloga unaprjeđenja tijeka novca, izrade prijedloga upitnika ispitivanja zadovoljstva članova, navijača i simpatizera kluba, analize i prijedloga mjera za smanjenje materijalnih troškova, analize i prijedloga mjera za ostvarenje ušteda u potrošnji energenata, analize mogućnosti i predlaganja potencijalnih investicijskih ulaganja te ostale različite analize i prijedloge mjera za unaprjeđenje poslovanja.

Zaključno ističe kako svi poslovi koje planira obavljati uključuju analize i prijedloge Upravi te da isključuju svaku mogućnost obavljanja poslova upravljanja.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 4. sjednici održanoj 6. travnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Na zahtjev Povjerenstva da dostavi nacrt ugovora temeljem kojeg bi obavljao predmetne poslove, obveznik je dana 16. ožujka 2023. dostavio predmetni dokument. Iz Nacrta Ugovora o dodatnom radu proizlazi da bi obveznik Igor Butorac u trajanju do 8 sati tjedno u razdoblju od 1. travnja 2023. do isteka mandata Uprave 27. studenoga 2024. u dodatnom radnom odnosu obavljao poslove savjetnika Uprave za ekonomska pitanja društva HNK Rijeka s.d.d.

Nadalje, na zahtjev Povjerenstva, društvo Rijeka sport d.o.o. dostavilo je dana 16. ožujka 2023. Ugovor o pravima i obvezama direktora društva od 18. siječnja 2023. koji je obveznik Igor Butorac sklopio sa navedenim društvom, zastupanom po Skupštini, temeljem kojeg obavlja poslova direktora društva u punom radnom odnosu na razdoblje od 1. veljače 2023. do 31. siječnja 2027.

Također, u svojem očitovanju društvo Rijeka sport d.o.o. ističe da između trgovačkog društva Rijeka sport d.o.o. i trgovačkog društva HNK Rijeka s.d.d. nije bilo poslovnih odnosa.

Iz sadržaja prikupljene dokumentacije proizlazi da bi obveznik Igor Butorac, direktor trgovačkog društva Rijeka sport d.o.o. za vrijeme obnašanja navedene javne dužnosti povremeno obavljao poslove savjetnika Uprave za ekonomska pitanja društva HNK Rijeka s.d.d. u trajanju od 8 sati tjedno, pri čemu među navedenim društvima prema navodima očitovanja ne postoji poslovni odnos.

S obzirom da bi obveznik obavljao poslove savjetovanja Uprave društva HNK Rijeka s.d.d., Povjerenstvo ocjenjuje da se ne radi o zabranjenim poslovima upravljanja poslovnim subjektom koje obveznik sukladno odredbi članka 18. stavka 1. ZSSI-a ne može obavljati istodobno s obnašanjem javne dužnosti, već o obavljanju drugih povremenih stručnih savjetodavnih poslova koje obveznici temeljem odredbe članka 17. stavka 2. ZSSI-a istodobno mogu obavljati.

 Sukladno navedenome, obveznik Igor Butorac, može uz dužnost direktora trgovačkog društva Rijeka sport d.o.o. obavljati poslove savjetnika Uprave za ekonomska pitanja društva HNK Rijeka s.d.d. u trajanju do 8 sati tjedno i za to primati plaću, pri čemu je dužan, sukladno odredbi članku 17. stavku 4. ZSSI-a, podatak o ostvarivanju plaće navesti u imovinskoj kartici za koju je propisana obveza podnošenja Povjerenstvu.

 Povjerenstvo utvrđuje da se društvo HNK Rijeka s.d.d. temeljem navedene okolnosti obavljanja poslova smatra s obveznikom Igorom Butorcem povezanom osobom.

Ukazuje se obvezniku da je u obnašanju dužnosti direktora društva Rijeka sport d.o.o. u pogledu društva u kojem obavlja savjetodavnu ulogu dužan rukovoditi se načelima obnašanja javne dužnosti iz članka 5. ZSSI-a, a ponajprije načelom odgovornog i nepristranog obnašanja dužnosti te nekorištenja javne dužnosti za probitak povezane osobe, kao i da su člankom 7. ZSSI-a propisana zabranjena djelovanja dužnosnika, od kojih se ističe zabrana utjecaja na dobivanje poslova ili ugovora o javnoj nabavi te korištenje položaja utjecanjem na odluku osoba koje su zaposlene u društvu Rijeka sport d.o.o. kako bi se postigao probitak povezane osobe.

Također, obveznik Igor Butorac bi trebao pravilno upravljati situacijom potencijalnog sukoba interesa iz članka 2. ZSSI-a koja bi eventualno nastala ako bi došlo do sklapanja poslovnih odnosa između društava Rijeka sport d.o.o. i HNK Rijeka s.d.d., te se, sukladno odredbi članka 9. ZSSI-a, nakon deklariranja povezanosti izuzeti od postupanja u takvim situacijama i za to ovlastiti drugu osobu.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Igoru Butorcu, elektroničkom dostavom
2. Objava na internetskoj stranici Povjerenstva
3. Pismohrana